**Zasnívajme si so Shakespearom**

***Košice*** – Zožali úspech. Herci zo Štátneho divadla v Košiciach priviedli do varu celé obecenstvo. Ešte dlho po oficiálnom skončení sa v miestnosti ozýval búrlivý potlesk a nadšené ovácie publika. Sen noci svätojánskej v podaní hlavných predstaviteľov vdýchol do klasického Shakespeara akési novodobé vylepšenie. Svedkami tohto malého zázraku na pódiu sme sa 30. apríla stali aj my, žiaci 3. ročníka Obchodnej akadémie v Humennom. Prekvapením bolo, že celý príbeh nekončil prvoplánovým happy endom, na aký sme zvyknutí. Zdalo sa, že v tejto komédii je dovolené všetko. Režisér, ale najmä herci sa so svojimi úlohami dokonale vyhrali a výsledok bol veľmi zábavný, pútavý, plný vtipných momentov. „Bolo zaujímavé sledovať koľko podôb lásky sa v tejto inscenácii stretlo. Ale nielen to. Okrem hercov  dopĺňali celkový zážitok aj rôzne efekty, ako napríklad sneh a lupene kvetov padajúce z „oblohy“, opisujú svoje pocity zúčastnení žiaci. „Nesmieme zabudnúť ani na veľmi dôležitého rozprávača Puka, ktorý svojím anjelským spevom uvádzal a komentoval dej,“ pokračujú. Táto komédia bola výnimočná aj humornou tragédiou, ktorá do nej bola vložená. V pamätiach žiakov ešte dlho ostanú živé postavy Steny alebo Mesiaca. „Myslím si, že práve takýmto spôsobom by študenti stredných škôl mali spoznávať diela svetovej i slovenskej literatúry,“ dodáva napokon pani profesorka.

Alexandra Bednářová, Obchodná akadémia Humenné